ועדת העבודה והרווחה, כנסת 24, פרוטוקול מספר 113, 2022-03-07 13:00

אפרת רייטן: ה-7 במרץ 2022, ד' באדר ב' התשפ"ב, השעה 13:07.

אפרת רייטן: הצעת חוק דמי מחלה (תיקון מס' 6) (חישוב היעדרות לחולים במחלה קשה), התשפ"ב-2022, כ/883, של חברות הכנסת אורלי לוי אבקסיס ונעמה לזימי, בהכנה לקריאה שנייה ושלישית.

אפרת רייטן: חברות הכנסת, בואו תגידו כמה מילים מאז הדיון שערכנו כאן והשיחות שניהלתם עם הגורמים השונים.

אורלי לוי אבקסיס: אנחנו רוצים לומר לך ולכל הוועדה הזאת, תודה רבה.

אפרת רייטן: כבוד שלנו.

אורלי לוי אבקסיס: יש חשיבות מאוד גדולה לאינטנסיביות של הדיון ולניסיון לקדם את זה כדי שכמה שיותר ייהנו מכך.

אורלי לוי אבקסיס: את זוכרת שדיברנו לגבי ימי מחלה להורים לילדים חולים במחלה קשה?

אורלי לוי אבקסיס: אנחנו לא קיבלנו תשובה מהאוצר בנוגע לזה.

אורלי לוי אבקסיס: רצינו לדעת אם זה אפשרי.

אורלי לוי אבקסיס: והיה ונוכל להגיע לאיזה שהוא הסכם, מה טוב, והיה ולא, נכין תיקון שירחיב את זה, בתקווה גדולה שזה יעבור.

אפרת רייטן: הואיל והם אמרו לי שהם לא הגיעו אתכם להבנה בנושא הזה, אני מציעה שנדבוק בהסכמות שלכם, ואחרי זה תכינו את התיקון.

אורלי לוי אבקסיס: זאת גם הייתה דרישה של העמותות השונות.

אורלי לוי אבקסיס: גם של "גדולים מהחיים", גם של "חלאסרטן", גם של "יקיר לי" וגם של הנציגים השונים.

אורלי לוי אבקסיס: למשפחות ולהורים האלה מגיעה ההתייחסות על הימים המטורפים האלה, כי כשהילד חולה מישהו מהמבוגרים איתו וזה עולה לא רק בכלכליות של המשפחה, גם בפניות של ההורה לשאר הילדים והבית.

אפרת רייטן: תבורכו.

נעמה לזימי: אני מצטרפת לדבריה של אורלי גם בהקשר של התיקון.

נעמה לזימי: גם אם האוצר לא מאשר, נגיש את התיקון הזה, נעשה ונצליח.

נעמה לזימי: זה חוק חשוב שאנחנו מייצרות בספר החוקים של ישראל, כדי שנוכל בסופו של דבר גם להרחיב אותו.

נעמה לזימי: אנחנו מבינות את המגבלות, אבל המגבלות האלו הן חלק ממה שייצר פה את השינוי ברגע שהחוק ייכנס.

אפרת רייטן: תודה, חברת הכנסת לזימי.

אפרת רייטן: גם את תבורכי.

אפרת רייטן: משרד המשפטים, בבקשה.

עילם שניר: אנחנו רוצים לבדוק את העניין עם האוצר, אנחנו רוצים לוודא אם יש או אין התנגדות למה שהועלה פה.

אפרת רייטן: אולי יקרה פה נס.

אפרת רייטן: אני רוצה לשמוע את עמותת "יקיר לי".

משה בניטה: אני רוצה להודות לחברות הכנסת על הקידום הכל כך מהיר של הסוגיה הזאת.

משה בניטה: צר לי שאנשי האוצר לא נמצאים פה, ותיכף אני גם אסביר למה.

משה בניטה: נושא של ילדים חולי סרטן ובכלל ילדים שנפטרים זה נושא שבמדינת ישראל לא יודעים שהוא קיים, לא ידעו עד לא מזמן שהוא קיים.

משה בניטה: אני אבא של נועם שנפטר לפני כמעט שבע שנים, עוד מעט יהיה שבע שנים.

משה בניטה: כשהבן שלי נפטר לא קיבלנו מענק פטירה, לא היה דבר כזה שילדים נפטרים במדינת ישראל, לא ידעו שזה קיים.

משה בניטה: רק מהפעילות שלי ושל החברים שלי פה בוועדה התקבל תוך שלושה חודשים החוק למענק פטירה לילדים שנפטרים.

משה בניטה: יש המון המון חורים בחוק.

משה בניטה: הבן שלי היה חולה במשך שנתיים לפני שהוא נפטר.

משה בניטה: היו תקופות אשפוז כאלו ואחרות שקשורות לסרטן.

משה בניטה: אחת מתקופות האשפוז נמשכה חודשיים תמימים.

משה בניטה: אני לא אשכח בחיים את יום הכיפור שהתפללתי לידו בבית החולים.

משה בניטה: יש את כל הטיפולים השגרתיים שנמשכים בין שבוע ל-10 ימים, תלוי בסוג הסרטן, כשבין לבין יש את הבדיקות, אשפוז יום מה שנקרא.

משה בניטה: כל הסיפור הזה ביחד זה הרבה יותר מ-90 ימי מחלה שהורה כזה מקבל בשנה.

משה בניטה: העליתי את הנושא הזה פעם שעברה בזום ובאמת הרמתם את הכפפה, אבל אין די ב-90 ימי מחלה האלה, חייבים לתת להורים את האפשרות לטפל בילדים ככל שיידרש.

משה בניטה: אני אכניס אלמנט שלא דיברתי עליו קודם שכדאי גם אותו להכניס לתוך החוק הזה, וזה הביטחון התעסוקתי.

משה בניטה: אני מכיר מקרים של הורים שפוטרו מהעבודה בגלל שהם לקחו את ה-90 יום האלה.

משה בניטה: המעסיק לא היה מוכן להשאיר אותם בעבודה, זה לא היה יעיל בשבילו.

משה בניטה: הורה של ילד חולה בסרטן או במחלה קשה אחרת חייב שיהיה לו ביטחון תעסוקתי, בדיוק כמו שלאישה בהריון יש ביטחון תעסוקתי, אסור לפטר אותה.

משה בניטה: זה גם נושא שחייב להיכנס לחוק.

משה בניטה: אנחנו מדברים פה על ילדים חולי סרטן, ואני יודע שאנשי האוצר התמקדו בנושא הזה, אבל זה לא הסיפור היחיד.

משה בניטה: יש בערך, ויתקנו אותי אנשים אחרים, 200 ילדים חולי סרטן שמתגלים כל שנה במדינת ישראל, אבל יש גם מחלות נוספות.

משה בניטה: אני בימים אלה מלווה משפחה נורמטיבית לחלוטין שהבת הרביעית בת חודש קיבלה באמצע הלילה, בשלוש לפנות בוקר, דום לב.

משה בניטה: צוותים רפואיים הוזנקו לעשות החייאה לתינוקת הזאת ובמאמצים אדירים הצליחו להחזיר אותה.

משה בניטה: התינוקת היום בת ארבעה חודשים עם נזק לבבי מאוד קשה.

משה בניטה: המשפחה נמצאת כל יומיים בבית חולים - פעם בשערי צדק בירושלים, פעם בשניידר בפתח תקווה, כשכל פעם זה אשפוזים של כמה ימים, שבוע, שבועיים, טיפול נמרץ.

משה בניטה: עד שיימצא לה פתרון לטווח ארוך, שכרגע הוא לא באופק, המשפחה הזאת הולכת לחיות בבתי חולים.

משה בניטה: יש שלושה ילדים בבית, כשלפחות אחד מההורים בוודאות לא עובד.

משה בניטה: ממה הם אמורים לחיות?

משה בניטה: לא מדובר בסרטן.

משה בניטה: משרד האוצר כרגע לא רוצה להיכנס לזה, אני מבין, אבל צריך למצוא פתרון גם לאנשים כאלה.

משה בניטה: למחלות קשות, לא רק סרטן, צריך למצוא פתרון, למצוא מענה.

משה בניטה: ושוב, אני מודה גם לך יושב-ראש הוועדה על זה שקידמת את הנושא כל כך מהר ומקווה שהתיקון של החוק הזה יעלה במהירות ונוכל להביא בשורה.

אפרת רייטן: תודה רבה על השיתוף ועל ההתרגשות שלך שנוגעת לכולנו כאן.

אפרת רייטן: אני רוצה לומר לשתיכן, אורלי ונעמה, שזה פשוט תענוג שנתתן לי את הזכות לעשות פה בכלל את הקידום הזה.

אפרת רייטן: כן ירבו עוד חוקים כאלה מרגשים, הלוואי על כולנו.

אפרת רייטן: חברות הכנסת, האם אתן מאשרות ומסכימות שנתקדם עם הנוסח כפי שהוא מוצע היום בפני הוועדה להכנה לקריאה שנייה ושלישית?

נעמה לזימי: מסכימות.

נעה בן שבת: רצינו לחדד בנוסח שיכול להיות שהאדם שחלה במחלות האלו יידרש להיעדר מעבודתו לצורך טיפול תקופתי או בדיקות תקופתיות גם אחרי שהוא החלים.

נעה בן שבת: לפי בקשת זרוע העבודה כתבנו פה את נושא האישורים כדי שהדברים יהיו ברורים.

נעה בן שבת: אנחנו מציעים להוסיף בסוף: ובלבד שהעובד מסר למעסיקו אישור רפואי בכתב כי הטיפול או הבדיקה נדרשים בקשר למחלה כאמור.

נעמה לזימי: זה אישור מכל מכון רפואי, איפה שיש טיפולים.

נעה בן שבת: צריך להגיד שזה בדיקות שנעשות בקשר למחלה ממארת, כי אחרת כל מחלה - -

עילם שניר: כרגע החובה היא של העובד למסור למעסיק, אין פה את הביטוי לכך שהרופא צריך לספק לו את האישור.

נעמה לזימי: אם מישהו עובר עכשיו טיפול הוא לא צריך להמציא אישור נוסף.

נעמה לזימי: פשוט זה המקום שהוא עבר בו טיפול, אם זה טיפול כימותרפי, אם זה טיפול מעקב.

אפרת רייטן: אתה רוצה שתהיה מנוסחת בחוק החובה?

אורלי לוי אבקסיס: מה זה אישור רפואי?

אורלי לוי אבקסיס: מי יכול להמציא אותו?

נעמה לזימי: כשהם הולכים לטיפול, המכון נותן להם את האישור שהם היו בטיפול.

נעמה לזימי: אל תעמיסו פה בירוקרטיה.

עילם שניר: בחוק עבודת נשים, למשל, כשיש טיפולי פוריות ודברים כאלה יש הבחנה שהחוק עושה בין האישור שמקבלים מהרופא לבין המסירה למעסיק.

עילם שניר: כרגע הנוסח מדבר על כך שהעובד מוסר למעסיק את האישור, כשהכוונה היא שרופא צריך לספק את האישור.

אפרת רייטן: נראה לי שאישור רפואי יכול להיות ממכון, מרופא, לא משנה הגורם.

עילם שניר: האם זה רופא או פונקציה אחרת, אני לא יודע להגיד - -

אפרת רייטן: זה לא העניין.

עילם שניר: בסוף מי שצריך להגיד שיש לאדם מחלה זה גורם רפואי.

עילם שניר: יכול להיות שברמת הפרקטיקה - -

אורלי לוי אבקסיס: האירוע הוא אחר, הוא כבר הבריא וקיבל את ימי המחלה שלו.

נעמה לזימי: או שהוא בעיצומה של המחלה ומטופל.

אורלי לוי אבקסיס: אנחנו מדברים על המעקב ועל הבדיקות שאמורים להיות חלק מהזכויות שלו בעקבות אותה מחלה שהוא החלים ממנה.

אורלי לוי אבקסיס: אם הוא הולך למכון דימות ומביא את האישור משם, אנחנו צריכים יותר מזה?

אורלי לוי אבקסיס: אנחנו צריכים להוסיף בירוקרטיה על הבירוקרטיה?

אורלי לוי אבקסיס: ברור שזה אישור רפואי שמגיע מאיזו שהיא הסמכה רפואית, בין אם זה מכון ובין אם זה רופא.

אפרת רייטן: איזה חידוד אתה מחפש?

נעה בן שבת: ההצעה דיברה על כך שרופא מטפל אישר בכתב כי נדרש טיפול או בדיקה כאמור.

אורלי לוי אבקסיס: מי מטפל בזה?

אורלי לוי אבקסיס: המטפל הספציפי?

אורלי לוי אבקסיס: אני חושבת שאישור רפואי מגלם בתוכו את הרציונל.

עילם שניר: בחוקים אחרים הנוסח מנוסח ככה שיש פונקציה רפואית, שיש גורם רפואי שמטפל באותו עניין והוא זה שנותן את אותו אישור.

עילם שניר: האישור הזה צריך להראות למעסיק שזה שייך למחלה הקשה שממנה הוא החלים.

אפרת רייטן: אתה יכול להראות לי איך זה מנוסח בחוק עבודת נשים?

עילם שניר: הנוסח שהציעו היה להגיד שהיעדרות כאמור תיעשה בכפוף לכך שהרופא המטפל אישר בכתב כי נדרש טיפול או בדיקות כאמור.

אפרת רייטן: אתה בעצם מבקש עוד אסמכתא.

נעמה לזימי: אמרנו בפעם שעברה שזה לא יקרה.

נעה בן שבת: אתה לא מדבר על אסמכתא לביקור שאדם עשה או איזו שהיא בדיקה שהוא עשה, אתה מדבר על אסמכתא לכך שזה בכלל נדרש.

אפרת רייטן: אני חושבת שזה מחטיא.

נעמה לזימי: בפעם הקודמת הבהרנו את הסיפור הזה, הסיפור הזה לובן.

עילם שניר: אני לא בא ואומר שאם אדם הולך למכון דימות צריך לשלוח אותו לרופא להביא אישור, אבל כדי להקים את הזכאות צריך שיהיה אישור מרופא שיש לו את המחלה הזאת.

אפרת רייטן: יש שם את הקשר הסיבתי בין מתן האישור לבין המחלה כאמור.

עילם שניר: יכול להיות שבטיפולים התקופתיים הוא בא למכון כזה או אחר, לכן אני לא נכנס לזה, וגם החקיקה לא צריכה להיכנס לדבר הזה, אבל צריך שיהיה ברור שאדם שרוצה לקבל זכאות, כשבסוף הזכאות הזאת עולה למעסיקים, האישור צריך להיות אישור מגורם שבאמת מוסמך לבוא ולהגיד שלאדם יש את המחלה הזאת.

אורלי לוי אבקסיס: אתה שם לב שעצם החוק הזה מקנה את הזכות רק למי שחלה?

נעמה לזימי: במחלה הקשה.

אורלי לוי אבקסיס: אם הוא לא חלה במחלה שמצריכה דיאליזה או במחלת סרטן כפי שהגדרנו בהצעת החוק - -

עילם שניר: המעסיק צריך לדעת את זה.

אורלי לוי אבקסיס: זה לא יבנה לו זכאות אם הוא לא יהיה שייך לקטגוריה הזאת.

עילם שניר: יכול להיות שאפשר להשאיר את זה כמו שציינת.

אפרת רייטן: אז בוא נשאיר את זה ככה.

נעמה לזימי: המכון הרפואי נותן אישור על כל בדיקה שנעשתה.

משה בניטה: מי שמבקש את הדברים האלה לא מבין מה זה סרטן ומה זה דורש.

משה בניטה: בן אדם שיש לו סרטן, לא משנה מה גילו, מטופל על ידי כמה רופאים.

משה בניטה: חוץ מרופא המשפחה, יש את האונקולוג, יש את הרדיותרפיסט.

משה בניטה: אי אפשר כל פעם להגדיר שזה מטפל, זה מטפל או זה מטפל.

עילם שניר: זה לא מה שאמרתי.

משה בניטה: אני חושב שצריך להתחיל הרבה לפני כן.

משה בניטה: ברגע שיש הבחנה כל אישור רפואי מתקבל, בזה זה נגמר.

משה בניטה: אם הוא אובחן כחולה סרטן הוא נכנס לתוך החוק הזה.

אפרת רייטן: הנוסח שהוסף בסוף סעיף 1 מגדיר ומגדר את האירוע בכך שהעובד הוא זה שצריך להיות אקטיבי ולמסור למעסיק שלו את האסמכתא, וזו לא סתם אסמכתא, זה אישור רפואי בכתב כי הטיפול או הבדיקה נדרשים בקשר למחלה הספציפית.

נעה בן שבת: חוק דמי מחלה (תיקון מס' 6) (חישוב היעדרות לחולים במחלה קשה), התשפ"ב-2022 תיקון סעיף 2 1.

נעה בן שבת: בחוק דמי מחלה, התשל"ו-1976, בסעיף 2, אחרי סעיף קטן (א) יבוא: "(א1) על אף האמור בסעיף קטן (א), עובד שחלה במחלה ממארת או מחלה שנדרש בשלה טיפול קבוע בדיאליזה, ונעדר בשל כך מעבודתו, אף לאחר החלמתו, לשם טיפול תקופתי או בדיקות תקופתיות, יהיה זכאי לקבל ממעסיקו תשלום דמי מחלה החל מהיום הראשון להיעדרו או מחלקו, בכפיפות לתקופת הזכאות המקסימאלית כאמור בסעיף 4, ובלבד שהעובד מסר למעסיקו אישור רפואי בכתב כי הטיפול או הבדיקה נדרשים בקשר למחלה כאמור.

נעה בן שבת: " תחילה 2.

נעה בן שבת: תחילתו של חוק זה ב-1 בחודש שלאחר יום פרסומו, והוא יחול על היעדרות של עובד מיום התחילה ואילך.

נעה בן שבת: הסתייגויות של סיעות הליכוד, ש"ס, יהדות התורה והציונות הדתית לסעיף 1: 1.

נעה בן שבת: המילים "על אף האמור בסעיף קטן (א)" יימחקו.

אפרת רייטן: מי בעד ההסתייגות, מי נגד?

אפרת רייטן: ההסתייגות לא אושרה.

נעה בן שבת: ההסתייגות השנייה היא שהמילה "קבוע" תימחק.

אפרת רייטן: מי בעד, מי נגד?

אפרת רייטן: ההסתייגות לא אושרה.

נעה בן שבת: הסתייגות שלישית אומרת שהמילים "תקופתי" ו-"תקופתיות" יימחקו.

אפרת רייטן: מי בעד, מי נגד?

אפרת רייטן: ההסתייגות לא אושרה.

נעה בן שבת: הסתייגות רביעית היא שהמילים "או מחלקו" יימחקו.

אפרת רייטן: מי בעד, מי נגד?

אפרת רייטן: ההסתייגות לא אושרה.

נעה בן שבת: יש פה את ההסתייגויות של חבר הכנסת שלמה קרעי.

אורלי לוי אבקסיס: ההסתייגויות של חבר הכנסת שלמה קרעי: 1.

אורלי לוי אבקסיס: לפני סעיף 1 יבוא: מטרת החוק: מטרת חוק זה הינה לאפשר לממשלה להראות לציבור כאילו היא עובדת בשבילו ולא רק למען הישרדותה הפתטית.

אורלי לוי אבקסיס: 2.

אורלי לוי אבקסיס: לפני סעיף 1 יבוא: מטרת חוק נוספת: מטרת חוק זה הינה להסיט את תשומת לב הציבור מהמסים הכבדים שהטילה עליו הממשלה.

אורלי לוי אבקסיס: 3.

אורלי לוי אבקסיס: לפני סעיף 1 יבוא: מטרת חוק נוספת:

אורלי לוי אבקסיס: מטרת חוק זה הינה להסתיר מהציבור את הפגיעה האנושה של הממשלה באנשים החלשים ביותר בחברה.

אורלי לוי אבקסיס: 4.

אורלי לוי אבקסיס: לפני סעיף 1 יבוא: מטרת חוק נוספת: מטרת חוק זה הינה להוכיח שהממשלה מפקירה את אזרחי ישראל.

אורלי לוי אבקסיס: 5.

אורלי לוי אבקסיס: לפני סעיף 1 יבוא: מטרת חוק נוספת: מטרת חוק זה הינה להוכיח כאילו הממשלה מאפשרת לחברי אופוזיציה לקדם חוקים ולכסות על הרודנות והדורסנות שלה.

אורלי לוי אבקסיס: 6.

אורלי לוי אבקסיס: לפני סעיף 1 יבוא: מטרת חוק נוספת:

אורלי לוי אבקסיס: מטרת חוק זה הינה לאפשר לממשלה להתעלם מהרעות החולות שהיא יצרה בעצם הקמת הממשלה המסוכנת לישראל.

אורלי לוי אבקסיס: 7.

אורלי לוי אבקסיס: לפני סעיף 1 יבוא: מטרת חוק נוספת:

אורלי לוי אבקסיס: מטרת חוק זה הינה לאפשר לממשלה להתהדר כאילו אפשרה לחברת האופוזיציה המצוינת אורלי לוי להעביר חוק חברתי, כדי שיתעלמו מהדורסנות והאנטי חברתיות של הממשלה.

אורלי לוי אבקסיס: 8.

אורלי לוי אבקסיס: לפני סעיף 1 יבוא: מטרת חוק נוספת:

אורלי לוי אבקסיס: מטרת חוק זה הינה לייצר מצג שווא של דאגה לעובדים ולהסיט את תשומת הלב מהפעולות הקשות של הממשלה נגדם.

אורלי לוי אבקסיס: 9.

אורלי לוי אבקסיס: לפני סעיף 1 יבוא: מטרת חוק נוספת:

אורלי לוי אבקסיס: מטרת חוק זה הינה להוכיח לאזרחי ישראל כי הממשלה לא עושה דבר מלבד פתרונות נקודתיים וקוסמטיים כדי לעוור את עיני הציבור מול כשלונותיה.

אפרת רייטן: מי בעד ההסתייגויות, מי נגד?

אפרת רייטן: ההסתייגויות לא אושרו.

אפרת רייטן: מי בעד הצעת חוק דמי מחלה (תיקון מס' 6) (חישוב היעדרויות לחולים במחלה קשה), התשפ"ב-2022?

אפרת רייטן: הצעת החוק אושרה.

אפרת רייטן: החוק התקבל פה אחד ויעבור לקריאה שנייה ושלישית במליאה.

אפרת רייטן: בהצלחה רבה.

אפרת רייטן: תודה רבה לכל המשתתפים, הישיבה נעולה.